Ortodokse kerkdienste | die tekste vir Ortodokse eredienste in Afrikaans
Die Psalmboek uit die Septuagint vertaal
Posted by Archimandriet Jacobus van der Riet in Uncategorized
'n Vertaling van die Psalms uit die Griekse vertaling van die Septuagint word nou beskibaar gestel. Die Kerklike teks is deurgaans gebruik (die tekstradisie het verskeie wissellesings). Die Griekse vertaling van die Psalms is gewoonlik, indien nie altyd nie, deur die skrywers van die Nuwe Testament gebruik wanneer hulle uit die Psalmboek wou aanhaal, en dit het die Psalmboek van die Kerk geword. Dit verskil nogal soms heelwat van die Hebreeuse tekstradisie wat in die Afrikaanse vertalings neerslag gevind het. Plek-plek is die betekenis van sekere verse heel onduidelik en uiters raaiselagtig, maar die oorgrote meerderheid Psalms is heel toeganklik. Die vertaling is 'n voorlopige poging en hopelik kan dit nog verbeter word.
Kanon van Bekering
Onder Kanon-gebede is daar nou twee Kanons, een algemene kanon van Bekering, en een vir presbiters bedoel voor die viering van die Goddelike Liturgie. Indien die leser nie met die wysies van die betrokke Irmos Toon bekend is nie, kan dit desnoods bloot gelees word. In ieder geval sal net die Irmosse gesing word, en die ander troparia gelees word.
'n Hele maand se Menaion
Uiteindelik is 'n hele maand, t.w. Maartmaand, se Menaion, met uitsondering van die Kanons, vir gebruik vertaal, en op hierdie webwerf geplaas. So nou kan Vesper- en Mettedienste, asook die Liturgiedienste vir Maartmaand almal gedoen word, met in agneming van die uitsluiting van die Kanons. Uiteraard sal die veranderinge wat die Vastyddienste meebring wel komplikasies by sommige van die daaglikse dienste meebring.
Ek voeg nou die die sg. Bisantynse wysies in Griekse skrif by, na die Toon-aanduiding. Dit is modelwysies wat aandui volgens watter melodie 'n bepaalde lied in Grieks gesing moet. Dit beteken egter nie dat die Afrikaanse vertaling volgens daardie melodie gesing kan word nie, want die wysies veronderstel 'n bepaalde aantal sillabes per strofe met klemme op vasgestelde posisies. Om die Afrikaanse teks so in te rig, sou noodwendig kwaai grammatikale verwringing behels en soms ekstra woorde. Daar word eerder vir 'n natuurlik-klinkende vertaling gekies, om begrip te bevorder. Nietemin voeg ek die Bisantynse wysies in, ingeval iemand daardie wysies ken en wil vasstel of dit daarvolgens gesing kan word. Meestal sal daar teleurstelling wees.
Griekse wysies bygevoeg
Deesdae voeg ek by die aanduidinge van die Tone (1-8) dikwels ook in hakies die name van die oorspronklike modelwysies in Grieks by. Dit beteken egter nie dat die vertalings op daardie wysies gesing kan word nie, omdat dit nie metries daarvoor aangepas is nie. Die name van die modelwysies beteken dus: sing op die wysie van…, maar wie dit wil probeer, sal eers die wysies moet leer en dan die woorde aanpas om by die wysie te pas, en dis geen geringe opdrag nie. Die liedere kan egter almal op die eenvoudige Russiese wysies gesing word, in die verskillende tone, omdat dit van resitatief gebruik maak.
Ek het sopas 'n foutjie by die Goddelike Liturgie van die Vooafgewyde Gawes reggestel, t.w. by die Gebed van die H. Efraim, wat twee keer in die diens voorkom. 'n Mens raak maar gedurig bewus van of word verwittig van sulke foute en dus word die vertalings voortdurend aangepas en verbeter.
Die Maandag van die Heilige Gees
Die Dienste vir die Maandag van die Heilige Gees, wat op Pinkstersondag volg, is nou beskikbaar in die Pentekostarion-skakel. Die sg. Tweede Vesperdiens met Knielgebede word gewoonlik direk na die Pinkstersondagliturgie gedoen, nie teen skemer soos gewoonlik die geval met vesperdienste is nie. Dit is dus die Vesperdiens vir die Maandag van die Heilige Gees. Lidmate sal wys wees indien hul kussinkies saamneem kerk toe vir die knieloefeninge. In Griekeland is hierdie Maandag van die Heilige Gees nog 'n vakansiedag, wat op die belang wat tradisioneel daaraan geheg is, dui. Die liedere van die Mettediens en Goddelike Liturgie kom grootliks ooreen met die liedere van Pinkstersondag. Wat die Ortodokse Kerk oor die Heilige Gees glo, kom mooi daarin te voorskyn.
Die Uurgebede nou beskikbaar
Die gebede vir Eerste, Derde, Sesde en Negende Ure is nou by die skakel "Uurgebede" beskikbaar. Om dit volledig bruikbaar te maak, moet die Apolitikia en Kontakia vir elke dag nog beskikbaar gestel word, maar dit volg hopelik later. Tydens die Lydenstyd verander die vorm van die Uurgebede effens, en dit sal ook hopelik mettertyd beskikbaar gestel word. Die "Ure" verwys na die ure na sonsopkoms.
Die Koninklike Ure vir Heilige Vrydag
Die tekste vir die Koninklike Ure wat op Groot en Heilige Vrydag gebid word, is nou op die Heilige Week-dienste blad beskikbaar, en wel met musiek. Van die liedere word ook tydens die Mette vir Groot en Heilige Vrydag gesing, maar ander kom nie elders voor nie.
Akathistosdienste met musiek
Die Akathistosdienste wat tydens die Lydenstyd gebid en gesing word is nou ook op hierdie webwerf in musiekvorm beskikbaar, met musiek uit die Russiese tradisie. Die vyf dienste word op Vrydagaande tydens die Lydenstyd gedoen.
Psalmboek en Uurgebede
Die Psalmboek uit die Septuagint vertaal December 23, 2020
Kanon van Bekering April 23, 2020
'n Hele maand se Menaion March 27, 2020
Bisantynse wysies December 13, 2018
Griekse wysies bygevoeg June 29, 2018
Argief Select Month December 2020 April 2020 March 2020 December 2018 June 2018 April 2017 June 2016 April 2016 March 2016 October 2015 April 2015 March 2015 July 2014